b'\n_START_ARTICLE_\nRoskilde Fjord\n_START_PARAGRAPH_\nRoskilde Fjord er en fjord, der adskiller Hornsherred og Nordsj\xc3\xa6lland. Ved fjordens syd\xc3\xb8stlige kyst ligger byen Roskilde, som fjorden er opkaldt efter. Nord om Hornsherred l\xc3\xb8ber den ud i Isefjorden og efterlader en tange mellem fjorden og Kattegat._NEWLINE_Det er den l\xc3\xa6ngste danske fjord p\xc3\xa5 41,6\xc2\xa0km m\xc3\xa5lt fra bunden af Lejre Vig til linjen mellem S\xc3\xb8lager og Kulhuse. Da store dele er lavvandet, er sejlruten dog en del l\xc3\xa6ngere._NEWLINE_Omr\xc3\xa5det kendes bl.a. for de mange fund fra vikingetiden, hvilket i Roskilde har givet anledning til opf\xc3\xb8relsen af Vikingeskibsmuseet._NEWLINE_Geografisk pr\xc3\xa6ges fjorden dels af en lav vandstand, samt et stort antal sm\xc3\xa5 \xc3\xb8er, der i mange \xc3\xa5r har givet fred og plads til, at b\xc3\xa5de fisk og fugle uforstyrret har haft mulighed for at yngle._NEWLINE_Roskilde Fjord er EF-fuglebeskyttelsesomr\xc3\xa5de og EU-habitatomr\xc3\xa5de. Udl\xc3\xa6gningen af jagt- og forstyrrelsesfrie omr\xc3\xa5der er en konsekvens af fjordens status som EF-fuglebeskyttelsesomr\xc3\xa5de. Af samme grund er der i hele fjorden, fra Lejre Vig i syd til fjordens udl\xc3\xb8b i Isefjorden i nord, motorb\xc3\xa5dsjagt forbudt. Ved alle \xc3\xb8vrige former for jagt henvises til Skov- og naturstyrelsens hjemmeside om "Jagtbegr\xc3\xa6nsninger p\xc3\xa5 fiskeriterritoriet"._NEWLINE_Roskilde Fjord er en forholdsvis lavvandet fjord med en dybde p\xc3\xa5 ca. 5 m de fleste steder, men har ogs\xc3\xa5 enkelte dybe huller som fx "Hestehullet" nordvest for Herslev Havn, hvor der ca. 29 m dybt.'